[Video] Jy het nog nooit jou vrugte só geskil nie! - Maroela Media
'n Swaan, 'n perd, 'n skaap en selfs 'n arend – dis alles prentjies wat jy uit jou lemoen- of nartjieskil kan sny, as jy weet hóé!
Yoshihiro Okada is bekend in Japan vir sy skilkuns en het al twee boeke hieroor gepubliseer en selfs 'n DVD vrygestel.
Met baie verbeelding en 'n skerp messie, skep Yoshihiro gedetailleerde prentjies uit sitrusvrugte. Dit het alles 'n paar jaar gelede begin toe hy 'n nartjie geskil en gesien het dit lyk byna soos 'n skerpioen. Hy het die volgende twee weke kiste vol nartjies gekoop en sy tegniek verbeter totdat hy die skerpioen reggekry het.
Hy kan meer as 80 verskillende tipes diere uit die skil van 'n nartjie sny.
"Dis soos origami wat net 'n enkele bladsy gebruik om 'n ingewikkelde ontwerp te skep," het hy verduidelik.
Die eerste video wys hoe Yoshihiro die snitte op die nartjie maak voor dit uiteindelik in 'n kraanvoël verander en die ander video's is korter videogrepe wat sy kuns uitbeeld. Sien nog van sy YouTube-video's hier.